
Στον αγιασμό του μεταστεγαζόμενου κτηρίου δικαστικών υπηρεσιών 
ο Δήμαρχος Κιλκίς 
Ο Δήμαρχος Κιλκίς Δημήτρης Κυριακίδης μετά από πρόσκληση του Προέδρου Πρωτοδικών Κιλκίς παρέστη σήμερα το πρωί στην τελετή του αγιασμού των δικαστικών υπηρεσιών σε μισθωμένη οικοδομή, επί της οδού 21ης Ιουνίου 207.
Σε δηλώσεις του μετά το πέρας του αγιασμού, ο Δήμαρχος Κιλκίς χαιρέτησε  την προσωρινή μεταστέγαση των δικαστικών υπηρεσιών στον νέο τους χώρο, ως μια μεταβατική λύση, σε συνθήκες αξιοπρεπείς, όπως τόνισε, για τον δικαστικό πολιτισμό αλλά και για την απονομή της Δικαιοσύνης. Προσέθεσε δε ότι απαρέγκλιτη επιδίωξη της Δημοτικής Αρχής μετά τη θεμελίωση του Δικαστικού Μεγάρου είναι η ολοκλήρωση του επόμενου βήματος, ήτοι της ανέγερσής του στη δημοτική έκταση των Μύλων Σαμαρά, την οποία έχει παραχωρήσει από το 2020 για τον σκοπό αυτό ο Δήμος Κιλκίς στο Ταμείο Χρηματοδότησης Δικαστικών Κτηρίων (ΤΑΧΔΙΚ).  
Στην τελετή του αγιασμού από τον Δήμο Κιλκίς ήταν παρόντες και ο Πρόεδρος του Δημοτικού Συμβουλίου Κιλκίς Αναστάσιος Καζαντζίδης, οι Αντιδήμαρχοι Θεμιστοκλής Ανθρακίδης, Θεμιστοκλής Κοσμίδης, Κωνσταντίνος Παπακώστας, ο δημοτικός σύμβουλος Γιάννης Χατζηαποστόλου και η Πρόεδρος της Δημοτικής Κοινότητας Κιλκίς Φεβρωνία Ιωαννίδου.
